รัฐลุยเบิกจ่ายงบลงทุนได้35%
รัฐเร่งเบิกจ่ายได้ผล ไตรมาสแรกลุยจ่ายงบลงทุนแล้ว 35% ไม่รวมงบกลาง
6 ม.ค. 2559

รัฐเร่งเบิกจ่ายได้ผล ไตรมาสแรกลุยจ่ายงบลงทุนแล้ว 35% ไม่รวมงบกลาง
นายสมศักดิ์ โชติรัตนะศิริผู้อำนวยการสำนักงบประมาณเปิดเผยถึงผลการเบิกจ่ายงบประมาณปี 2559 วงเงินรวม 2.7 ล้านล้านบาท พบว่า ไตรมาสแรกปีงบประมาณ 2559 ระหว่างเดือน ต.ค.-ธ.ค.2558 หน่วยงานรัฐสามารถเบิกจ่ายได้ 30.22% ของงบประมาณทั้งหมดเทียบกับเป้าหมายที่จะเบิกจ่าย 30.16% ถือว่าสูงกว่าเป้า 0.06%
สำหรับงบประมาณรายจ่ายด้านการลงทุนที่ไม่รวมงบกลางวงเงิน 5 แสนล้านบาท มีการเบิกจ่ายแล้ว 14.5% สูงกว่าช่วงเดียวกันปีก่อน 3% ขณะที่การทำสัญญาของภาครัฐที่ไม่รวมงบกลาง สามารถทำได้ 34-35% ของงบลงทุน สูงกว่าช่วงเดียวกันปีก่อนที่ทำสัญญาได้ 16%
นายสมศักดิ์ กล่าวว่า ยอดการเบิกจ่ายดังกล่าว ทำให้มีความเป็นไปได้ว่าการเบิกจ่ายงบประมาณในปีที่แล้วจะทำได้มากกว่าปีงบประมาณ 2558 โดยปีนี้รัฐบาลมีเป้าหมายการเบิกจ่าย 96% ของงบประมาณทั้งหมด ขณะที่ตั้งเป้าเบิกจ่ายงบลงทุนไว้ 87% ซึ่งส่งผลให้ภาพรวมการทำสัญญาปีนี้มีแนวโน้มการเบิกจ่ายดีขึ้นเงินเข้าสู่ระบบได้มากขึ้น
“สำหรับครึ่งแรกของงบประมาณ คาดว่าน่าจะมีการเบิกจ่ายงบได้ประมาณ 40% คิดเป็นจำนวนเงินเฉพาะงบลงทุน 2.7 แสนล้านบาท การเบิกจ่ายงบลงทุนที่รวดเร็วขึ้น มาจากการที่หน่วยงานรัฐมีการทำสัญญาไว้มาก ส่วนงบประจำจะเบิกจ่ายได้สูงกว่าเป้าหมาย 1%” นายสมศักดิ์ กล่าว
ก่อนหน้านี้ คณะรัฐมนตรี(ครม.) ได้มีนโยบายให้หน่วยงานและรัฐวิสาหกิจเร่งเบิกจ่ายงบประมาณปี 2559 โดยงบลงทุนที่ไม่เกิน 2 ล้านบาท ต้องทำสัญญาและเบิกจ่ายให้ได้ทั้งหมดภายในไตรมาสแรก สำหรับการเบิกจ่ายที่ 2-500 ล้านบาท ให้ทำสัญญาภายในไตรมาสแรกของปีงบประมาณ และให้เบิกจ่ายได้ตามงวดที่ทำสัญญา และงบประมาณที่เกิน 500 ล้านบาท ให้ทำสัญญาภายในไตรมาส 2 และให้เบิกจ่ายได้ตามงวด